**LEGE**

**pentru aprobarea plafoanelor unor indicatori specificați**

**în cadrul fiscal-bugetar pe anul 2025**

**Parlamentul României** adoptă prezenta lege.

Art.1. – Prezenta lege aprobă plafoanele unor indicatori specificați în cadrul fiscal-bugetar, potrivit dispozițiilor art.26 alin.(2) și 29 alin.(1) din Legea responsabilității fiscal-bugetare nr.69/2010, republicată, cu modificările și completările ulterioare.

Art.2. - (1) Plafonul soldului bugetului general consolidat, exprimat ca procent din produsul intern brut, este de minus 7,0% în anul 2025 și de minus 6,4% în anul 2026.

(2) Plafonul cheltuielilor de personal ale bugetului general consolidat, exprimat ca procent din produsul intern brut, este de 8,9% în anul 2025 și de 8,7% în anul 2026.

Art.3. – (1) Plafonul privind datoria publică, conform metodologiei Uniunii Europene, pentru sfârșitul anului 2025, este de 58,5% din produsul intern brut.

(2) În anul 2025, plafonul privind finanțările rambursabile, care pot fi contractate de către unitățile/subdiviziunile administrativ-teritoriale, este în sumă de 2.000 milioane lei, iar plafonul privind tragerile din finanțările rambursabile contractate, sau care urmează a fi contractate de către unitățile/subdiviziunile administrativ-teritoriale, este în sumă de 2.000 milioane lei. Valoarea aferentă finanțărilor rambursabile, care poate fi autorizată anual pentru o unitate/subdiviziune administrativ-teritorială, este de maximum:

a) 50 milioane lei, în cazul comunelor;

b) 100 milioane lei, în cazul orașelor;

c) 150 milioane lei, în cazul municipiilor, sectoarelor municipiului București și județelor.

(3) Plafoanele prevăzute la alin.(2) nu cuprind finanțările rambursabile destinate refinanțării datoriei publice locale, finanțările rambursabile destinate proiectelor care beneficiază de fonduri externe nerambursabile de la Uniunea Europeană și nici pe cele destinate proiectelor care beneficiază de fonduri externe nerambursabile de la donatori europeni în cadrul programelor interguvernamentale.

(4) Plafonul privind emiterea de garanții de către Guvern, prin Ministerul Finanțelor și de către unitățile/subdiviziunile administrativ-teritoriale, pentru anul 2025, este de 20.000 milioane lei.

(5) Prin derogare de la prevederile art. 6 și 7 din Legea nr.69/2010, republicată, cu modificările și completările ulterioare, în anul 2025, plafoanele nominale ale cheltuielilor totale și ale cheltuielilor de personal, stabilite potrivit dispozițiilor art.29 alin.(1) lit. g) din aceeași lege, sunt prevăzute în anexa nr.1.

(6) Prin derogare de la prevederile art. 6 și 7 din Legea nr.69/2010, republicată, cu modificările și completările ulterioare, în anul 2025, sunt stabilite plafoanele nominale ale soldului bugetului general consolidat și ale principalelor bugete componente și sunt prevăzute în anexa nr.2.

(7) În anul 2025, plafonul soldului primar al bugetului general consolidat este de minus 92.786,1 milioane lei.

Art.4. – (1) Obiectivul bugetar pe termen mediu este reprezentat de atingerea unui nivel al soldului structural anual al administrației publice de minus 1% din produsul intern brut.

(2) Prin derogare de la prevederile art. 6, 7 și 26 alin.(3) din Legea nr.69/2010, republicată, cu modificările și completările ulterioare, prezentul act normativ nu prevede calea de ajustare către obiectivul bugetar pe termen mediu prevăzut la alin.(1), iar nivelul plafoanelor soldului structural anual al administrației publice este prevăzut în anexa nr.3.

(3) În anul 2025, prevederile art.14 alin.(1) din Legea nr.69/2010, republicată, cu modificările și completările ulterioare, nu se aplică.

Art.5. – Ordonatorii principali de credite ai bugetului de stat, bugetului asigurărilor sociale de stat şi bugetelor fondurilor speciale vor elabora propunerile de cheltuieli bugetare, în concordanță cu prevederile Legii nr.69/2010, republicată, cu modificările și completările ulterioare, precum și cu încadrarea în plafoanele prevăzute în prezenta lege.

Art. 6. – Anexele nr.1 - 3 fac parte integrantă din prezenta lege.

Această lege a fost adoptată de Parlamentul României, cu respectarea prevederilor art. 75 și ale art. 76 alin. (2) din Constituția României, republicată.

|  |  |
| --- | --- |
| PREŞEDINTELE CAMEREI DEPUTAŢILOR | PREŞEDINTELESENATULUI |
|   Ciprian-Constantin ŞERBAN  |  Ilie BOLOJAN  |

București,

Nr.